# Datum i vreme

Kroz udobno grafičko sučelje, u ovom modulu možete izmeniti sistemski datum i vreme.

Pošto ove postavke ne utiču samo na vas kao korisnika, već na ceo sistem, morate imati administratorski (koreni) pristup da biste izmenili sistemski datum i vreme. Ako nemate ovaj nivo pristupa, modul će vam samo prikazati trenutne postavke, a izmene neće sačuvati.

### Datum i vreme

Ako popunite Postavi datum i vreme automatski, dobićete da izaberete server vremena iz padajućeg spiska, a sve ostale postavke u dijalogu biće zaključane.

Ovaj modul koristi program `rdate` ili `ntpdate` za dobavljanje datuma i vremena sa servera vremena. Do ovoga dolazi kada se prijavite u KDE dok je računar na vezi, ili kada se kasnije povežete na Internet i serveri vremena su dostupni.

Oba ova programa su jednostavni NTP klijenti koji postavljaju sistemski sat na vreme dobavljeno sa jednog od NTP servera. Međutim, ovo nije dovoljno za održavanje tačnosti sata u dužem periodu, već je korisnije za računare koji nemaju stalni pristup mreži, poput laptopa.

Ako ne koristite server vremena, možete ručno postaviti datum u donjem delu jezička. Zadajte mesec i godinu preko kontrola na vrhu kalendara, a dan u mesecu klikom na dan u kalendaru.

Kontrole ispod kalendara omogućavaju vam da izaberete tekući datum, unesete datum u uredivo polje, ili izaberete sedmicu u godini iz padajućeg spiska.

Vreme postavljate brojčanicima na dnu analognog sata. Vrednost možete i neposredno uneti.

### Vremenska zona

Novu vremensku zonu postavljate tako što izaberete područje sa donjeg spiska. Koristite filtersko polje za lakše nalaženje područja.